FI Euroopan unionin virallinen lehti CE 84/133

(2004/C 84 E/0171)

KIRJALLINEN KYSYMYS E-4028/03

esittäjä(t): Juan Naranjo Escobar (PPE-DE) komissiolle

(12. tammikuuta 2004)

Aihe: Kansalaisten arviot eurosta

Tammikuussa tulee kuluneeksi kaksi vuotta euron käyttöönotosta.

15. joulukuuta julkaistun Eurobarometrin mukaan 59 prosenttia yhteisön kansalaisista ja 67 prosenttia euroalueen väestöstä kannattaa yhteisvaluuttaa. Luvuista ilmenee, että kannatus on laskenut vastaavasti 7 ja 8 prosenttiyksikköä verrattuna vuoden 2003 ensimmäiseen puoliskoon.

Katsooko komissio, että euroalueen tietyn jäsenvaltion taloudellinen taantuma voi vaikuttaa kansalaisiin silloin, kun arvioidaan yhteisvaluutan etuja ja haittoja?

Arvioiko komissio, että yleinen mielipide muuttuu yhä kielteisemmäksi? Mitä komissio aikoo tehdä asian suhteen?

Katsooko komissio, että Ecofin-neuvostossa 25. marraskuuta tehdyt vakaussopimusta koskevat päätökset voivat vaikuttaa euron uskottavuuteen?

Pedro Solbes Miran komission puolesta antama vastaus

(12. helmikuuta 2004)

Parlamentin jäsenen mainitsemat eurobarometrin luvut (15. joulukuuta 2003 julkaistu Standardi Eurobarometri 60) todellakin osoittavat, että euron kannatus on laskenut euroalueella 67 prosenttiin ja koko EU:ssa 59 prosenttiin. Loogisesti voitaisiin olettaa, että euroalueen taloudellinen tilanne vaikuttaa yleisön näkemykseen eurosta ja rahaliiton eduista yleensä. Monilla muillakin tekijöillä on kuitenkin osuutensa. Esimerkiksi kevään 2002 ja kevään 2003 välisenä aikana euron kannatus oli korkeimmillaan (ks. tutkimuksen sivu 9), vaikka talouskasvu oli silloin suhteellisen heikkoa. Lisäksi laajempi kauden 1998—2003 tarkastelu osoittaa, että euron kannatus on perinteisesti pysynyt melko vakaana ja vaihdellut 60 ja 75 prosentin välillä sekä euroalueella että koko EU:ssa. Olisikin siten ennenaikaista tehdä lopullisia johtopäätöksiä syksyllä 2003 havaitusta laskevasta kannatuksesta.

Parlamentin jäsenen esille tuoma tutkimus toteutettiin 1. lokakuuta ja 7. marraskuuta 2003 välisenä aikana. Vakaus- ja kasvusopimusta koskenut julkinen keskustelu ja Ecofin-neuvostossa 25. marraskuuta 2003 tehty päätös ovat siten hyvinkin voineet vaikuttaa 15. joulukuuta 2003 julkaistuihin tuloksiin. Vakaus- ja kasvusopimusta käsittelevästä Flash Eurobarometri 153 -tutkimuksesta (joka on myöskin julkaistu 15. joulukuuta 2003) käy ilmi mahdollinen yhteys sopimusta käsitelleen keskustelun ja euron kannatuksen välillä, sillä suuri enemmistö (71 prosenttia) euroalueen kansalaisista on sitä mieltä, että vakaus- ja kasvusopimus on hyödyllinen väline ja että euro on sen ansiosta vakaa ja vahva valuutta.

Komissio uskoo edelleen, että ratkaisevia asioita ovat EY:n perustamissopimuksen ja vakaus- ja kasvusopimuksen mukainen terve julkinen talous ja kurinalainen finanssipolitiikka. Komissio harjoittaa siksi jatkossakin täysimääräisesti rooliaan julkisen talouden valvojana vakaus- ja kasvusopimuksen puitteissa. Marraskuun 25. päivän 2003 tapahtumat osoittavat kuitenkin myös sen, että on tullut aika ottaa askel eteenpäin. Komissio valmistelee parhaillaan uutta aloitetta, jolla kehitetään unionin talous- ja työllisyyspoliittista hallintomallia. Aloitteeseen sisältyy vakaus- ja kasvusopimuksen täytäntöönpanoon liittyviä parannuksia.